ኢንተርፕራይዙ 367 ሺህ ሜትር ስኩዌር ስፋት ያለው የመንገድ ጥገና እያከናወነ መሆኑን ገለፀ
አዲስ አበባ፡- የኢትዮጵያ የክፍያ መንገዶች ኢንተርፕራይዝ በአዲስ አዳማ የፍጥነት መንገድ ላይ 367 ሺህ ሜትር ስኩዌር ስፋት ያለው የመንገድ ጥገና እያከናወነ መሆኑን አስታወቀ። 
የኢትዮጵያ የክፍያ መንገዶች ኢንተርፕራይዝ የመንገድ ሀብት ጥገና እና ትራፊክ ደህንነት ዳይሬክተር አቶ ኪዳኔ ይፍሩ፣ በተለይም ለአዲስ ዘመን እንደገለፁት፤ በአዲስ አዳማ የፍጥነት መንገድ ላይ 367 ሺህ ሜትር ስኩዌር ስፋት ያለው የመንገድ ጥገና በመከናወን ላይ ነው። የመንገድ ጥገናው የሚከናወነው መንገዱን የገነባው የቻይናው ኩባንያ በሰጠው የአምስት ዓመት ዋስትና መሠረት በመንገዱ ላይ የሚታዩ ክፍተቶችን ለማስተካከል ሲሆን፣ ከአሁን ቀደም 606 ሺህ 289 ነጥብ 3 ሜትር ስኩዌር ስፋት ያለው ጥገና ተካሂዷል። 
እንደ ዳይሬክተሩ ገለፃ፤ ኩባንያው በአሁኑ ወቅት 367 ሺህ ሜትር ስኩዌር ስፋት ያለው ጥገና በዚሁ መንገድ ላይ ለማከናወን እቅድ ይዞ እየተንቀሳቀስ ሲሆን፣ በአንድ ወር ጊዜ ውስጥም 35 ከመቶ ያህሉን አሳክቷል። በመንገዱ ላይ ያጋጠሙ የአስፓልት መሰንጠቅ፣ ከተገቢው የጭነት ልክ በላይ በመኪናዎች የደረሱ መሰርጎዶችና ከመንገድ የአገልግሎት እድሜ ጋር ተያይዘው የመጡ ችግሮች በዚህ የዋስትና ጊዜ ውስጥ የመጨረሻ ርክክብ ከመካሄዱ በፊት ይስተካከላሉ።
 ጥገናው ችግሮቹ በታዩባቸው የመንገዱ ክፍሎች ላይ ሙሉ በሙሉ የሚካሄድ መሆኑንም የጠቆሙት ዳይሬክተሩ፣ ዝናብ ይመጣል ከሚል ሥጋት ኩባንያው በቅድሚያ አስፓልት የማልብስ ሥራ ከሠራ በኋላ ቀሪ የመንገድ አካፋይ፣ የተደፈኑ የውሃ መውረጃ ቦዮችና መሰል የመንገድ ጥገና ሥራዎችን በቀጣይ የሚያከናውን መሆኑንም ገልፀዋል። ለዚህም ኢንተርፕራይዙ አስፈላጊውን ክትትል እያደረገ እንደሚገኝና ጥገናው ከሁለትና ሦስት ወር በኋላ ሙሉ በሙሉ እንደሚጠናቀቅ አስታውቀዋል። 
የአዲስ አበባ አዳማ የፍጥነት መንገድ በቻይናው ኮምዩኒኬሽን ኮንስትራክሽን ኩባንያ ‹ሲሲ.ሲ.ሲ.› ከአምስት ዓመታት በፊት መገንባቱ የሚታወስ ሲሆን፣ ኩባንያው በሰጠው የአምስት ዓመት ዋስትና መሠረት በመንገዱ ላይ የሚታዩ ችግሮችን በመለየት እየተደረገ ያለው ይህ ጥገና ለሁለተኛ ጊዜ መሆኑን ከኢንተርፕራይዙ ለማረጋገጥ ተችሏል።
 አዲስ ዘመን ሚያዝያ 6/2012 